作者:韓愈
標題:叉魚招張功曹
內容:叉魚春岸闊，此興在中宵。大炬然如晝，長船縛似橋。深窺沙可數，靜搒水無搖。刃下那能脫，波間或自跳。中鱗憐錦碎，當目訝珠銷。迷火逃翻近，驚人去暫遙。競多心轉細，得雋語時囂。潭罄知存寡，舷平覺獲饒。交頭疑湊餌，駢首類同條。濡沫情雖密，登門事已遼。盈車欺故事，飼犬驗今朝。血浪凝猶沸，腥風遠更飄。蓋江煙冪冪，拂棹影寥寥。獺去愁無食，龍移懼見燒。如棠名既誤，釣渭日徒消。文客驚先賦，篙工喜盡謠。膾成思我友，觀樂憶吾僚。自可捐憂累，何須強問鴞。